b"\n_START_ARTICLE_\nCol\xc2\xb7legi de Sant Josep (Tortosa)\n_START_SECTION_\nDescripci\xc3\xb3\n_START_PARAGRAPH_\n\xc3\x89s situat al barri del Rastre, a l'extrem nord-est de la ciutat, sota el fort de Bonet. El conjunt consta d'un sector edificat de cossos rectangulars col\xc2\xb7locats en angle de 90\xc2\xb0 que conformen una planta irregular per poder aprofitar al m\xc3\xa0xim la llum natural. Hi ha, a m\xc3\xa9s, un pati interior i un espai obert exterior, entre el col\xc2\xb7legi i la muntanya, on se situen les pistes d'esport i la zona d'esbarjo per als alumnes. L'al\xc3\xa7ada de les edificacions \xc3\xa9s irregular: oscil\xc2\xb7la entre 2 i 4 plantes. La teulada \xc3\xa9s a dos vessants._NEWLINE_A l'interior dels diferents cossos es distribueixen les classes, habitacions i altres depend\xc3\xa8ncies de l'internat. La capella principal, d'estructura for\xc3\xa7a senzilla, \xc3\xa9s dedicada a la Mare de D\xc3\xa9u del Carme. Conforma una planta rectangular de cinc trams, coberta amb volta de mig punt rebaixada simulant creueries. L'altar \xc3\xa9s modern, d'inspiraci\xc3\xb3 classicista. Presenta escassa il\xc2\xb7luminaci\xc3\xb3. T\xc3\xa9 acc\xc3\xa9s des de la planta baixa, encara que ocupa dos nivells de l'edifici i des del primer pis es pot accedir al cor, situat al tram dels peus. Hi ha dues capelles m\xc3\xa9s, petites, dedicades a Sant Dom\xc3\xa8nec i Sant Josep.\n_START_SECTION_\nHist\xc3\xb2ria\n_START_PARAGRAPH_\nFou fundat el 1863 per Moss\xc3\xa8n Domingo i Sol, per a l'ensenyament de nens pobres que volien ser sacerdots. El mateix sacerdot en fund\xc3\xa0 d'altres a diferents llocs de la Pen\xc3\xadnsula i fins i tot a Roma._NEWLINE_El 1923 l'edifici sofr\xc3\xad una important ampliaci\xc3\xb3, que en determin\xc3\xa0 l'actual estructura. El 1970 s'hi comen\xc3\xa7aren a impartir tamb\xc3\xa9 estudis d'E.G.B., que continuaren junt amb els de Batxillerat."